На основу члана 100. став 5. Закона о електронским комуникацијама („Службени гласник РС”, брoj 35/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 ‒ исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О УТВРЂИВАЊУ ПЛАНА НАМЕНЕ РАДИОФРЕКВЕНЦИЈСКИХ ОПСЕГА

Члан 1.

Овом уредбом утврђује се План намене радиофреквенцијских опсега, који је одштампан уз ову уредбу и чини њен саставни део.

Члан 2.

План намене из члана 1. ове уредбе садржи нарочито податке о:

1) границама радиофреквенцијских опсега;

2) намени радиофреквенцијских опсега за једну или више радиокомуникацијских служби, при чему поједини радиофреквенцијски опсези не морају да буду намењени за одређену радиокомуникацијску службу;

3) намени за једну или више одговарајућих примена, при чему се коришћење појединих радиофреквенцијских опсега заснива на технолошки неутралној основи;

4) основним условима коришћења радио-фреквенција, укључујући и податак о намени за цивилно коришћење и/или коришћење од стране органа одбране и безбедности;

5) основу коришћења радиофреквенцијског опсега која упућује на примену одлука и препорука Међународне уније за телекомуникације (ITU) и Европске конференције поштанских и телекомуникационих администрација (CEPT), одговарајућих одлука и прописа Европске уније, других одговарајућих прописа, уговора, споразума и стандарда;

6) начину доделе права коришћења;

7) могућности преноса права коришћења или изнајмљивања радиофреквенцијског опсега.

Члан 3.

Даном ступања на снагу ове уредбе престаје да важи Уредба о утврђивању Плана намене радио-фреквенцијских опсега („Службени гласник РС”, број 89/20).

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-490/2024-1

У Београду, 25. јануара 2024. године

ВЛАДА

ПРЕДСЕДНИК

Ана Брнабић, с.р.